ECF ทุ่มงบ 310 ลบ.เข้าลงทุนโรงไฟฟ้าพลังงานแสงอาทิตย์ 220MW ในพม่า
ECF ทุ่มงบ 310 ลบ.เข้าลงทุน 20% ในโรงไฟฟ้าพลังงานแสงอาทิตย์ ขนาด 220MW ในพม่า
4 เม.ย. 2560

บริษัท อีสต์ โคสท์ เฟอร์นิ เทค จำกัด (มหาชน) หรือ ECF ระบุว่า ที่ประชุมคณะกรรมการบริษัทเมื่อวานนี้ (3 เม.ย.) อนุมัติการเข้าลงทุนในโครงการโรงไฟฟ้าพลังงานแสงอาทิตย์ ขนาด 220 เมกะวัตต์ (MW) ของบริษัท พลังงานเพื่อโลกสีเขียว จำกัด (GEP) ซึ่งตั้งอยู่ที่เมืองมินบู รัฐมาเกวย ประเทศสาธารณรัฐแห่งสหภาพเมียนมา โดยให้บริษัท อีซีเอฟ พาวเวอร์ จำกัด (ECF-Power) ซึ่งเป็นบริษัทย่อย เข้าลงทุนซื้อหุ้น GEP ในสัดส่วน 20% คิดเป็นมูลค่า 9 ล้านเหรียญสหรัฐ หรือราว 310.05 ล้านบาท
นอกจากนี้ยังมีส่วนหุ้นเพิ่มทุนที่จะจองซื้อตามสัดส่วนการถือหุ้น เมื่อมีการเพิ่มทุนจดทะเบียนในอนาคต จนกว่าโครงการจะก่อสร้างแล้วเสร็จครบ 4 เฟส จำนวน 20.22 ล้านเหรียญสหรัฐ หรือราว 696.44 ล้านบาท โดยภายใต้สัญญาซื้อขายหุ้น ECF-Power มีภาระผูกพันต่อผู้ให้การสนับสนุนสินเชื่อแก่โครงการโรงไฟฟ้าพลังงานแสงอาทิตย์ 220 เมกะวัตต์ ในการให้การสนับสนุนส่วนขาดของเงินสด ตามสัดส่วนการถือหุ้นแต่ไม่เกิน 5.54 ล้านเหรียญสหรัฐ หรือราว 190.85 ล้านบาทด้วย
ทั้งนี้ การเข้าลงทุนดังกล่าวจะเป็นการซื้อหุ้น GEP จาก Noble Planet Pte. Ltd. และ Planet Energy Holdings Pte. Ltd.  ซึ่งจะชำระเป็นเงินสดให้แก่ผู้ขาย ภายหลังจากที่ประชุมวิสามัญผู้ถือหุ้น ครั้งที่ 1/2560 ซึ่งจะจัดขึ้นในวันที่ 31 พ.ค.60 มีมติอนุมัติให้บริษัทเข้าทำรายการดังกล่าว และภายหลังจากที่เงื่อนไขบังคับก่อนต่าง ๆ ในร่างสัญญาการซื้อขายหุ้นได้ดำเนินการสำเร็จครบถ้วน ทั้งนี้ บริษัทคาดว่าจะสามารถเข้าทำรายการได้แล้วเสร็จภายในไตรมาส 2/60
อนึ่ง GEP จดทะเบียนจัดตั้งเมื่อวันที่ 30 เม.ย.28 มีสำนักงานใหญ่อยู่ในกรุงเทพฯ โดยเป็นบริษัทโฮลดิ้ง คัมปะนี ที่มีวัตถุประสงค์หลักเพื่อลงทุนในบริษัทที่ดำเนินธุรกิจพัฒนาและบริหารจัดการโครงการโรงไฟฟ้าพลังงานทางเลือก โดย GEP มีบริษัทย่อย 1 แห่ง ถือหุ้น 100% คือ บริษัท จีอีพี (เมียนมาร์) จำกัด (GEP-Myanmar) เป็นบริษัทสัญชาติเมียนมา ปัจจุบันมีแผนการก่อสร้างและพัฒนาโครงการโรงไฟฟ้าพลังงานแสงอาทิตย์ กำลังผลิต 220 เมกะวัตต์ ในเมียนมา มูลค่าลงทุน 292.62 ล้านเหรียญสหรัฐ หรือราว 10,080.76 ล้านบาท
โดยเมื่อวันที่ 20 มี.ค.59 GEP-Myanmar ได้เข้าลงนามในสัญญาซื้อขายไฟฟ้า (PPA) กับ Electric Power Generation Enterprise  (EPGE) ซึ่งเป็นองค์กรที่อยู่ภายใต้ Ministry of Electricity and Energy ของเมียนมา โดย EPGE จะรับซื้อไฟฟ้าจากโครงการคิดเป็นอัตราการรับซื้อไฟฟ้าสูงสุดที่ 170 เมกะวัตต์ เป็นระยะเวลา 30 ปี นับตั้งแต่วันเริ่มจ่ายไฟฟ้าเชิงพาณิชย์ (COD) โดยโครงการจะมีทั้งหมด 4 เฟส ได้แก่ เฟส 1 อัตราการรับซื้อสูงสุด 40 เมกะวัตต์ จากกำลังผลิตติดตั้ง 50 เมกะวัตต์ , เฟส 2 อัตราการรับซื้อสูงสุด 80 เมกะวัตต์ จากกำลังผลิตติดตั้ง 100 เมกะวัตต์ , เฟส 3 อัตราการรับซื้อสูงสุด 120 เมกะวัตต์ จากกำลังผลิตติดตั้ง 150 เมกะวัตต์ และเฟส 4 อัตราการรับซื้อสูงสุด 170 เมกะวัตต์ จากกำลังผลิตติดตั้ง 220 เมกะวัตต์ โดยภายหลังจากเริ่ม COD  สำหรับเฟสที่ 1 แล้ว สำหรับเฟสต่อ ๆ ไป คาดว่าจะมีกำหนดระยะเวลาประมาณ 360 วัน สำหรับการเริ่มต้น COD ในเฟสต่อไป
ทั้งนี้ GEP-Myanmar คาดว่าจะเข้าทำสัญญาเช่าที่ดินระยะยาว รวมถึงได้รับอนุมัติใบอนุญาตหนังสือรับรองต่าง ๆ ที่เกี่ยวข้องกับการพัฒนาโครงการโรงไฟฟ้าพลังงานแสงอาทิตย์ให้ได้แล้วเสร็จทั้งหมดภายในไตรมาส 2/60 และสามารถเริ่มจ่ายไฟฟ้าในเชิงพาณิชย์ได้ในช่วงไตรมาสที่ 1/61